Džons Hokss

Džons Mārvins Pērkinss (; dzimis ), profesionāli pazīstams kā Džons Hokss (John Hawkes), ir amerikāņu aktieris. Plašāk pazīstams kā Sols Stārs seriālā "Dedvuda" (Deadwood ) un Henks Praiers seriālā "Īsts detektīvs", kā arī ar galvenajām lomām filmās "Sesijas" un "Ziemas pīšļi". Pazīstams arī ar lomām filmās "Trīs paziņojumi pie Ebingas Misūri štatā", "No krēslas līdz rītausmai", "Identitāte", "Amerikāņu gangsteris" un "Everests", kā arī seriālos "Pazudušie" un "24 stundas".

Džons Hokss saņēmis nominācijas Amerikas Kinoakadēmijas balvai par lomu filmā "Ziemas pīšļi" un Zelta globusa balvai par lomu filmā "Sesijas".

 Dzīvesgājums 
Džons Pērkinss piedzima 1959. gada 11. septembrī Aleksandrijā, Minesotas štatā, Pītam un Patrīcijai Pērkinsiem. Vēl mācoties Džefersona vidusskolā, viņš sāka interesēties par aktiermākslu pēc teātra izrādes apmeklējuma Mineapolisā, uz kuru kopā ar klasi devās drāmas nodarbību ietvaros. Pēc aktiera teiktā, viņš šim braucienam pieteicās tikai tāpēc, ka uz to devās arī viņa māsa, negaidot, ka teātris viņu tik ļoti iespaidos. Savā dzimtajā pilsētā Džons kādu laiku mācījās koledžā un studēja teātri, taču uzskatīja, ka tā nav īstā vieta, kur viņš var kļūt par aktieri. Tāpēc Džons kopā ar vecāko brāli pārcēlās uz Ostinu, Teksasas štatā.

Aktieris stāsta, ka Ostinā viņš darīja visu iespējamo — nodarbojās ar rakstīšanu, mūsdienu deju, grafisko dizainu un mūziku. Viņš strādāja arī par galdnieku un bija pankroka grupas Meat Joy dalībnieks. Ostinā Džons piedalījās arī teātra izrādēs, kļūstot diezgan atpazīstams šaurās aprindās.

 Karjera 
Pēc uzstāšanās Ostinas teātrī Džons nolīga aģentu, kurš palīdzēja viņam iegūt pirmās nelielās lomas. Viņš debitēja epizodiskā lomā filmā "Policijas akadēmija" (Police Academy), kur pat netika minēts titros. Pēc tam sekoja nelielas lomas mazāk zināmās filmās. 1980. gadu beigās Džons aptuveni gadu ceļoja ar autostopu no viena štata uz otru, paralēli nodarbojoties ar mūziku. 1990. gadā viņš pārcēlās uz Losandželosu, lai tiektos pēc nozīmīgākām lomām.

Losandželosā viņš kādu laiku strādāja par telemārketinga speciālistu un piedalījās reklāmās, vienlaikus piedaloties filmu atlasēs. Karjeras sākumā viņš nomainīja uzvārdu uz Hokss, jo Ekrāna aktieru ģildē jau bija reģistrēts aktieris ar vārdu Džons Pērkinss. 1994. gadā Džons Hokss atveidoja otrā plāna lomu Roberta Rodrigesa filmā Roadracers, bet nākamajā gadā Rodrigess viņam uzticēja nelielu lomu filmā "No krēslas līdz rītausmai".

Džons Hokss filmējās arī nelielās lomās vairākās populārās filmās, tostarp "Es joprojām zinu, ko jūs izdarījāt pagājušajā vasarā", "Briljanta policists" un "Sastrēgumstunda" (Rush Hour). Viņš piedalījās arī seriālu "X faili. Slepenās lietas" un Millennium sērijās. 2000. gadā Džons Hokss ieguva savu pirmo nozīmīgo lomu Volfganga Petersena filmā "Absolūtā vētra". 2001. gadā viņš parādījās divās seriāla "24 stundas" sērijās, bet nākamajā gadā filmējās piecās miniseriāla Taken sērijās, kas bija Stīvena Spīlberga producēts projekts. 2003. gadā Džons Hokss atveidoja vienu no galvenajām lomām filmā "Identitāte".

2004. gadā scenārists Deivids Milčs uzaicināja Džonu Hoksu atveidot vienu no galvenajām lomām savā jaunajā seriālā "Dedvuda" (Deadwood). Hoksa atveidotais tēls bija balstīts uz reālās dzīves tirgotāju Solu Stāru, tāpat kā daudzi citi seriāla varoņi. Lai labāk izprastu lomu, Hokss iedziļinājās vēsturiskajā literatūrā par Dedvudas pilsētu. Hokss filmējās seriālā līdz 2006. gadam, kad seriālu atcēla augsto ražošanas izmaksu dēļ un tāpēc, ka Milčam neizdevās panākt vienošanos ar HBO par ceturto sezonu. Baumas par seriāla turpinājumu klīda gadiem ilgi, taču tikai 2019. gadā stāsts turpinājās pilnmetrāžas filmā, kurā Hokss atkārtoja savu lomu. Loma seriālā aktierim atnesa plašu atpazīstamību un viņa pirmo Ekrāna aktieru ģildes balvas nomināciju.

2007. gadā Džons Hokss atveidoja nelielu lomu Ridlija Skota filmā "Amerikāņu gangsteris". 2010. gadā aktieris spēlēja otrā plāna lomu filmā "Ziemas pīšļi", par kuru saņēma nomināciju Amerikas Kinoakadēmijas balvai un Ekrāna aktieru ģildes balvai. Tajā pašā gadā Džons Hokss parādījās trīs seriāla "Pazudušie" sestās sezonas sērijās. Pēc aktiera teiktā, seriāla sižets bija sarežģīts, un viņš pats nekad īsti nesaprata, kāpēc viņa tēls bija nepieciešams. 2011. gadā Džons Hokss atveidoja lomu filmā "Infekcija". 2012. gadā aktieris atveidoja paralizēto dzejnieku Marku O’Braienu neatkarīgajā biogrāfiskajā filmā "Sesijas". Pēc aktiera teiktā, pēc nominācijas par lomu filmā "Ziemas pīšļi" viņam piedāvāja vairākus dažādus scenārijus, taču tieši šī loma viņam šķita īpaši interesanta. Tā bija arī ļoti izaicinoša loma, jo lielāko daļu filmas Hoksam bija jāguļ gultā, faktiski kustinot tikai lūpas un uzacis. Par šo sniegumu Džons Hokss saņēma vēl vienu Ekrāna aktieru ģildes balvas nomināciju, kā arī Zelta globusa balvas nomināciju.

2012. gadā aktieris atveidoja otrā plāna lomu Stīvena Spīlberga biogrāfiskajā filmā "Linkolns". 2015. gadā viņš filmējās filmā "Everests". 2017. gadā Džons Hokss piedalījās filmā "Trīs paziņojumi pie Ebingas Misūri štatā”, par ko saņēma Ekrāna aktieru ģildes balvu. 2024. gadā Džons Hokss atveidoja otrā plāna lomu seriāla "Īstais detektīvs" ceturtajā sezonā, par ko saņēma Emmy balvas nomināciju. 2026. gadā aktieris atveidos atkārtotu lomu kriminālseriālā Criminal.

 Izvēlēta filmogrāfija 

 Lomas filmās 
GadsNosaukumsLoma1984"Policijas akadēmija" (Police Academy)kravas automašīnas vadītājs1988D.O.A.Sloans1993"Miesa no miesas" (Flesh and Bone)Grūms1994RoadracersNiksers1995"No krēslas līdz rītausmai" (From Dusk Till Down)alkohola veikala pārdevējs Pīts BotomssCongoBobs Driskols1997Playing GodFliks1998"Es joprojām zinu, ko jūs izdarījāt pagājušajā vasarā" (I Still Know What You Did Last Summer)Deivs"Sastrēgumstunda" (Rush Hour)Stakijs1999"Briljanta policists" (Blue Streak)Edijs2000"Absolūtā vētra" (The Perfect Storm)Maiks Morans2001HardballTikijs Tobins2003"Identitāte" (Identity)Lerijs Vašingtons2006Wristcutters: A Love StoryJansMiami ViceAlonso Stīvenss2007"Amerikāņu gangsteris" (American Gangster)Fredijs Spīrmans2009S. DarkoFils2010"Ziemas pīšļi" (Winter's Bone)Tirdrops2011"Infekcija" (Contagion)Rodžers"Marta, Mārsija, Meja, Marlēna" (Martha Marcie May Marlene)Patriks2012"Sesijas" (The Sessions)Marks O'Braiens"Linkolns" (Lincoln)pulkvedis Džordžs Roberts Letems2013"Nozieguma dzīve" (Life of Crime)Lūiss Gara2015"Everests" (Everest)Dags Hansens2017Small Town CrimeMaiks Kendals"Trīs paziņojumi pie Ebingas Misūri štatā" (Three Billboards Outside Ebbing, Missouri)Čārlijs Heiss2019End of SentenceFrenks Foglss"Dedvuda" (Deadwood)Sols Stārs"Zemesriekstu sviesta piekūns" (The Peanut Butter Falcon)Dankans

 Televīzija 
GadsNosaukumsLomaPiezīmes1992Northern ExposureDžeisonssērija: Do the Right Thing1996MillenniumMaiks Berdeilssērija: The Judge1997Nash BridgesVonssērija: Lost and FoundERP. A.sērija: Ambush1998"Bafija pret vampīriem" (Buffy the Vampire Slayer)Džordžssērija: I Only Have Eyes for YouFantasy IslandErnijs Vaitssērija: Secret Self1999"Cīņas likums" (Martial Law)Džeiks Simsssērija: Substitutes"X-faili. Slepenās lietas" (X Files)Filips Padžetssērija: Milagro2000The PractiseStjuarts Donovans3 sērijas2001"24 stundas" (24)Gregs Pentikofs2 sērijas2002TakenMārtijs Eriksons5 sērijas2004—2006"Dedvuda" (Deadwood)Sols Stārsgalvenā loma; 36 sērijas2007"CSI Lasvegasa" (CSI)Terijs Vikerssērija: Who and What2008"Monks" (Monk)Metjū Tīgerssērija: Mr. Monk and the Three Julies2009PsychRolinsssērija: Shawn Takes a Shot in the Dark2010"Pazudušie" (Lost)Lenons3 sērijas2009—2013Eastbound & DownDastins Pauerssotrā plāna loma; 16 sērijas2024"Īsts detektīvs" (True Detective)Henks Praiersotrā plāna loma; 6 sērijas2026CriminalSebastjans Haidsotrā plāna loma; 8 sērijas

 Atsauces 

 Ārējās saites 

Kategorija:1959. gadā dzimušie
Kategorija:Amerikāņu kinoaktieri
Kategorija:ASV televīzijas aktieri